
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«14» верасня 2023 г.
	         № 141
	   г. Масква




Аб Патрабаваннях да часовых інтэграцыйных тэхнічных рашэнняў, якія прымаюцца ўпаўнаважанымі аператарамі (органамі) дзяржаў – членаў Еўразійскага эканамічнага саюза з удзелам нацыянальных аператараў дзяржаў-членаў

У адпаведнасці з пунктам 1 артыкула 17 Пагаднення аб прымяненні ў Еўразійскім эканамічным саюзе навігацыйных пломбаў для адсочвання перавозак ад 19 красавіка 2022 года Калегія Еўразійскай эканамічнай камісіі вырашыла:
1. Зацвердзіць прыкладзеныя Патрабаванні да часовых інтэграцыйных тэхнічных рашэнняў, якія прымаюцца ўпаўнаважанымі аператарамі (органамі) дзяржаў – членаў Еўразійскага эканамічнага саюза з удзелам нацыянальных аператараў дзяржаў-членаў.
2. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.
 
	Старшыня Калегіі
Еўразійскай эканамічнай камісіі
	М. Мясніковіч


 
	
	ЗАЦВЕРДЖАНЫ
Рашэннем Калегіі
Еўразійскай эканамічнай камісіі
ад 14 верасня 2023 г. № 141




ПАТРАБАВАННІ
да часовых інтэграцыйных тэхнічных рашэнняў, 
якія прымаюцца ўпаўнаважанымі аператарамі (органамі) 
дзяржаў – членаў Еўразійскага эканамічнага саюза з удзелам нацыянальных аператараў дзяржаў-членаў
I. Агульныя палажэнні
1. Гэты дакумент вызначае патрабаванні да часовых інтэграцыйных тэхнічных рашэнняў, якія прымаюцца ўпаўнаважанымі аператарамі (органамі) дзяржаў – членаў Еўразійскага эканамічнага саюза (далей адпаведна – упаўнаважаныя аператары, дзяржавы-члены) з удзелам нацыянальных аператараў дзяржаў-членаў (далей – нацыянальныя аператары), у тым ліку патрабаванні да арганізацыі інфармацыйнага ўзаемадзеяння паміж упаўнаважанымі аператарамі (далей – інфармацыйнае ўзаемадзеянне), рэгламенту інфармацыйнага ўзаемадзеяння, паведамленняў, якія перадаюцца ў рамках інфармацыйнага ўзаемадзеяння, забеспячэння аховы інфармацыі пры інфармацыйным узаемадзеянні і іншыя патрабаванні, якія прад’яўляюцца пры адсочванні перавозак аб’ектаў адсочвання з прымяненнем навігацыйных пломбаў па тэрыторыях 2 і больш дзяржаў-членаў у выпадку, прадугледжаным пунктам 2 артыкула 9 Пагаднення аб прымяненні ў Еўразійскім эканамічным саюзе навігацыйных пломбаў для адсочвання перавозак ад 19 красавіка 2022 года.
2. Паняцці, якія выкарыстоўваюцца ў гэтым дакуменце, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года, Мытным кодэксам Еўразійскага эканамічнага саюза, актамі органаў Еўразійскага эканамічнага саюза, а таксама пагадненнем, указаным у пункце 1 гэтага дакумента.
II. Патрабаванні да арганізацыі 
інфармацыйнага ўзаемадзеяння
3. Пры інфармацыйным узаемадзеянні выкарыстоўваюцца:
а) лагічная канфігурацыя сеткі – паўназвязная тапалогія;
[bookmark: _GoBack]б) тэхналогія гарантаванай дастаўкі паведамленняў;
в) праграмны прадукт, створаны на аснове брокера паведамленняў RabbitMQ.
4. Паведамленні перадаюцца ў электронным выглядзе ў фармаце JSON.
III. Патрабаванні да рэгламенту 
інфармацыйнага ўзаемадзеяння
5. У рамках інфармацыйнага ўзаемадзеяння ўпаўнаважаныя аператары абменьваюцца інфармацыяй у рэжыме рэальнага часу.
У выпадку калі ўпаўнаважаны аператар і нацыянальны аператар не з’яўляюцца адной асобай, пры атрыманні звестак ад упаўнаважанага органа іншай дзяржавы-члена ў рамках інфармацыйнага ўзаемадзеяння ўпаўнаважаны аператар перадае іх нацыянальнаму аператару сваёй дзяржавы-члена, указанаму ў якасці атрымальніка такіх звестак, у рэжыме рэальнага часу.
6. Працягласць тэхналагічнага перапынку, пры якім інфармацыйнае ўзаемадзеянне не ажыццяўляецца, не можа перавышаць 1 гадзіны. Сумарная працягласць такіх тэхналагічных перапынкаў не можа перавышаць 1 гадзіны ў суткі.
7. У выпадку неабходнасці правядзення работ, якія могуць пацягнуць перапынкі інфармацыйнага ўзаемадзеяння (у тым ліку тэхналагічныя) больш чым на 1 гадзіну, упаўнаважаны аператар павінен інфармаваць аб гэтым упаўнаважаных аператараў іншых дзяржаў-членаў не менш чым за 1 суткі да правядзення такіх работ.
IV. Патрабаванні да паведамленняў, якія перадаюцца 
ў рамках інфармацыйнага ўзаемадзеяння
8. Пры ажыццяўленні інфармацыйнага ўзаемадзеяння прымяняецца прынцып падакументнага абмену, калі адно паведамленне змяшчае адзін дакумент.
9. У рамках інфармацыйнага ўзаемадзеяння ажыццяўляюцца фарміраванне, перадача, прыём і апрацоўка паведамленняў у парадку і ў складзе звестак, прадугледжаных Рашэннем Калегіі Еўразійскай эканамічнай камісіі ад 14 верасня 2023 г. № 139 «Аб інфармацыйным узаемадзеянні паміж упаўнаважанымі аператарамі (органамі) дзяржаў-членаў Еўразійскага эканамічнага саюза пры адсочванні перавозак з прымяненнем навігацыйных пломбаў».
V. Патрабаванні да забеспячэння аховы інфармацыі 
пры інфармацыйным узаемадзеянні
10. Пры інфармацыйным узаемадзеянні ўпаўнаважаным аператарам павінны прымацца меры, якія адпавядаюць патрабаванням у галіне аховы інфармацыі ў адпаведнасці з заканадаўствам сваёй дзяржавы-члена.
11. Пры захоўванні інфармацыі ў інфармацыйных сістэмах упаўнаважанымі аператарамі павінны прымацца меры па недапушчэнні несанкцыянаваных дзеянняў з такой інфармацыяй у адпаведнасці з заканадаўствам сваёй дзяржавы-члена.
VI. Патрабаванні да арганізацыі інфармацыйнага ўзаемадзеяння 
ў выпадку немагчымасці апрацоўкі звестак 
ва ўстаноўленым рэжыме
12. Упаўнаважаныя аператары павінны забяспечыць стварэнне службаў тэхнічнай падтрымкі з мэтай ліквідацыі тэхнічных збояў і (або) недапушчэння перавышэння часу чакання адказу на накіраваныя ў рамках інфармацыйнага ўзаемадзеяння паведамленні.
Рэжым працы такіх службаў павінен ажыццяўляцца на пастаяннай аснове на працягу 24 гадзін у суткі, 7 дзён у тыдзень.
13. З мэтай аператыўнага ўзаемадзеяння ўпаўнаважаныя аператары абменьваюцца кантактамі (нумар тэлефона, адрас электроннай пошты).
VII. Дадатковыя патрабаванні
14. Упаўнаважаныя аператары павінны забяспечыць распрацоўку і прымяненне электронных сэрвісаў, якія забяспечваюць:
а) фарміраванне і накіраванне паведамленняў;
б) атрыманне і апрацоўку паведамленняў;
в) фарміраванне інфармацыйных рэсурсаў;
г) пошук у інфармацыйных рэсурсах паведамленняў;
д) захоўванне адпраўленых і атрыманых паведамленняў.
15. Для інфармацыйнага ўзаемадзеяння павінны быць створаны асноўны і рэзервовы каналы перадачы даных. Пры абмене данымі выкарыстоўваюцца публічныя або спецыяльныя абароненыя IP-сеткі.
16. Прапускная здольнасць каналаў перадачы даных, якія выкарыстоўваюцца, павінна забяспечваць перадачу даных на працягу не больш чым 3 хвілін.
17. У складзе паведамленняў час паказваецца ў адпаведнасці з Сусветным каардынаваным часам (UTC) у фармаце, прадугледжаным ISO 8601.
18. Пры фарміраванні інфармацыі, якая перадаецца ў інфармацыйныя сістэмы, павінна выкарыстоўвацца кадзіроўка UTF-8 згодна з RFC 3629 і ISO/IEC 10646 Annex D без указання меткі парадку байтаў (UTF-8 without BOM).
19. У рамках інфармацыйнага ўзаемадзеяння ў кожнае паведамленне павінен быць уключаны ўнікальны ідэнтыфікатар, створаны па правілах GUID.
20. Пры выяўленні паведамленняў з некарэктнымі звесткамі, накіраванымі ў рамках інфармацыйнага ўзаемадзеяння, упаўнаважаны аператар павінен накіраваць новае скарэктаванае паведамленне. Пры гэтым у інфармацыйнай сістэме ўпаўнаважанага аператара паведамленне, якое замяняецца, павінна захоўвацца.
Новае паведамленне накіроўваецца пры ўмове наяўнасці ў інфармацыйнай сістэме ўпаўнаважанага аператара звестак аб паспяховым прыняцці і апрацоўцы інфармацыйнай сістэмай упаўнаважанага органа іншай дзяржавы-члена раней накіраванага некарэктнага паведамлення.
21. Упаўнаважаныя аператары павінны забяспечваць інфармацыйнае ўзаемадзеянне паміж нацыянальнымі аператарамі сваіх дзяржаў-членаў.
22. Навігацыйная пломба павінна накіроўваць інфармацыю ў інфармацыйную сістэму нацыянальнага аператара, у якой гэта пломба зарэгістравана.
23. Пры актывацыі спецыяльным устройствам модуля бесправадной сувязі малога радыусу дзеяння навігацыйнай пломбы павінны перадавацца:
а) упаўнаважанаму аператару дзяржавы-члена, у інфармацыйнай сістэме нацыянальнага аператара якога зарэгістравана гэтая пломба, – даныя аб геаграфічных каардынатах навігацыйнай пломбы, хуткасці яе перамяшчэння, даце і часе вызначэння гэтых каардынат, узроўні зараду крыніцы сілкавання навігацыйнай пломбы;
б) спецыяльнай прыладзе, ад якой атрымана каманда аб актывацыі, – звесткі аб бягучым стане (зарадзе акумулятара, выніках самадыягностыкі).

